Kreatiewe Joernaal: voëls
Labels: fotografie, geelvink, kransduif, mikstertbyvanger, rooiborsduif, rooikophoutkapper, skoorsteenveër, swaan, swael, tiptol, tortelduif, voëls
As mens lief is vir iets, moet jy dit doen. Moenie uitstel nie. Doen dit net! Deel dan dìt wat jy geniet met die hele wye wêreld. Ons leef nie meer in die tyd van handsentrales of kapstokke wat in die gang hang nie. Ons leef nie meer in die tyd van briewe skryf en stadige pos nie. Ons leef nie meer in die tyd van bokskameras en foto's wat ten duurste ontwikkel en twee weke voor gewag moet word nie.
Kom ons geniet die internet en alles wat dit bied, digitale kameras, selfoonfoto's, e-posse....kom ons maak gebruik van al hierdie dinge wat net een muisklik ver van ons af is.
Ek is totaal verlief op foto's neem. Van lankal af. Ek weet ek gaan nooit moeg word daarvoor nie, dis beter as melkkos op 'n koue wintersaand, dis lekkerder as stap-langs-die see, dis heerliker as huistoe kom nà 'n lang vakansie. Foto's neem is wonderlik. Geniet saam met my die foto's van geveerdes wat ek in ons tuin en op verskillende plekke in ons lieflike land geneem het.
'n Tiptol. Klein met 'n donker koppie en kuifie, geel onderstertdekvere. Word ook soms "bottergat" genoem.
'n Swartkeelgeelvink. Baie klein, lief om naby die water nes te maak.
My gunstelingduif, 'n rooiborsduif. Klein, kaneelkleur aan die bokant, aan die onderkant gryserig pienk met diep rooibruin op die bors. Sagte, borrelende koer-geluide.
Vreedsaam. 'n Tortelduif. Geluid: "Koe-koerdoek!"
'n Seldsame en taamlik skaars kuiergas in ons tuin: rooikophoutkapper. Helder karmosyn, met 'n breë swart kraag rondom, rug is vaalgrys, skagvere het geel rande, pensie is vaalgeelblekerig. "Toeoeoe, kolletoeoeoe, kolletoeoeoe!" roep hy.
Geelvink op die perskeboomtak. Wydverspreid van die hoëveld tot ver in Namibië sal jy hom aantref.
Kransduif kom vat 'n slukkie...
Meduimgrootte, 'n baie algemene standvoël, wydverspreid.
So sierlik swem die swaan. Swane is voëls van die familie Anatidae, wat ook die ganse en eende insluit. Hulle is die grootste van al die watervoëls. (Wikipedia)
Swael. Hou van boomveld, klipperige heuwels en berg grasveld.
Skoorsteenveër. Groot, oorwegend wit, pluime op die rug, kaal nek en lang, krom snawel.
'n Miksterbyvanger. Klein, blinkswart gevurkte stert, redelik lank. Roep: harde gepiep en getweng.
Posted by Elizabeth Kendall at 17:23 2 comments
Toe word dit 'n stokperdjie
Labels: foto's. sepia, fotografie, stokperdjie, voëls, waardering
Power Shot SX40 HS. Ja, dis die naam van my geliefde kamera en lewenslange metgesel. Ek onthou so goed die dag toe ek my heel eerste kamera van spaargeld kon koop. Dit was 'n Kodak Brownie en ek het toe gedink ek is 'n koningin om so-iets wonderliks te kon besit.
Jare daarna het ek selfs geld verdien met foto's neem hier in my tuisdorp. Kinders, grootmense, honde en katte. Dit was lank voordat digitale kameras die aarde getref het. Ek het die films by die naaste apteek ingegee om te laat ontwikkel, dikwels in sepia vir meer effek. Toe was dit al 'n taamlike duur stokperdjie, maar tog was dit groot lekkerkry.
Die kinders op die foto's hierbo is lank reeds grootmense, maar ek dink hulle onthou ook nog ons lekker en verbeeldingryke spelery soos gister.
Deesdae is dit 'n heerlike uitdaging om die voëls in ons tuin af te neem. Gelukkig kan 'n mens nou-se-dae 'n duisend foto's neem sonder om vir almal hoef te betaal. Hoe meer ek dit doen, hoe meer leer ek. Ek weet dinge wat ek voorheen gladnie geweet het nie.
Elke dag bring sy eie verrassings. By die agterdeur, aan die perske- en appelkoosboom se kaal stamme, hang ek dennebolle vol grondboontjiebotter en voëlsaad. Ek skil my lemoenskille lekker dik af sodat daar ook iets oor is vir die kraalogies en tiptolle.
Ek het hierdie interessante wenk by 'n vriendin geleer:
Tiptol / bottergatjie
'n Kakelaar, 'n knapie wat nie sommer stil sal sit en glimlag vir enige kamera nie!
Songeel sit hy en soek sy saad.
My mooiste mossiekind!
Kransduif klou, want hy weet wat lekker is....
Hoe bevoorreg is ek nie om tyd te kan hê om dié dinge te doen wat my so naby aan die hart lê en hoe lekker is dit nie om dit dan met die wêreld te kan deel nie!